Document ID: 32008D0915

A BIZOTTSÁG HATÁROZATA
(2008. október 30.)
az interkalibrációs eljárás eredményeképpen a tagállamok megfigyelőrendszerei osztályozási értékeinek a 2000/60/EK európai parlamenti és tanácsi irányelv értelmében történő megállapításáról
(az értesítés a C(2008) 6016. számú dokumentummal történt)
(EGT-vonatkozású szöveg)
(2008/915/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vízpolitika terén a közösségi fellépés kereteinek meghatározásáról szóló, 2000. október 23-i 2000/60/EK európai parlamenti és tanácsi irányelvre (1) és különösen annak V. melléklete 1.4.1. szakaszának ix. pontjára,
mivel:
(1)
A 2000/60/EK irányelv 4. cikke (1) bekezdése a) pontjának ii. alpontja előírja a tagállamoknak az összes felszíni víztest védelmét, javítását és helyreállítását azzal a céllal, hogy legkésőbb az irányelv hatálybalépését követő 15 éven belül elérjék a felszíni vizek jó állapotát, bizonyos kivételek mellett, az irányelv V. mellékletében foglalt előírásoknak megfelelően. A 2000/60/EK irányelv 4. cikke (1) bekezdése a) pontjának iii. alpontja előírja a tagállamoknak az összes mesterséges és jelentősen módosított víztest védelmét, javítását és helyreállítását azzal a céllal, hogy legkésőbb az irányelv hatálybalépését követő 15 éven belül elérjék a jó ökológiai potenciált és jó kémiai állapotot, bizonyos kivételek mellett, az irányelv V. mellékletében foglalt előírásoknak megfelelően. A 2000/60/EK irányelv V. melléklete 1.4.1. szakaszának i. pontjával összhangban a mesterséges vagy jelentősen módosított felszíni víztestek tekintetében az ökológiai állapotra történő hivatkozást az ökológiai potenciálra történő hivatkozásként kell értelmezni.
(2)
A 2000/60/EK irányelv V. mellékletének 1.4.1. szakasza eljárást ír elő a biológiai megfigyelés eredményei tagállamok közötti összehasonlíthatóságának biztosítása érdekében, amely az ökológiai állapot osztályozásának kulcsfontosságú eleme. Ehhez a tagállamok megfigyelési és osztályozási rendszerei eredményeinek egy olyan interkalibrációs hálózaton keresztül történő összehasonlítása szükséges, amely minden egyes tagállamban és a Közösség minden egyes ökorégiójában található megfigyelési pontokból áll. A 2000/60/EK irányelv előírja a tagállamok számára az interkalibrációs hálózat részét képező helyszínekkel kapcsolatos szükséges információk megfelelő összegyűjtését a nemzeti osztályozási rendszernek a 2000/60/EK irányelv V. melléklete 1.2. szakaszában foglalt normatív meghatározásokkal való konzisztenciája és az osztályozási rendszerek eredményei tagállamok közötti összehasonlíthatósága értékelésének lehetővé tétele érdekében.
(3)
A 2000/60/EK európai parlamenti és tanácsi irányelvvel összhangban az interkalibrációs hálózatot alkotó helyek nyilvántartásának létrehozásáról szóló, 2005. augusztus 17-i 2005/646/EK bizottsági határozat (2) létrehozta az interkalibrációs hálózatot alkotó helyszíneknek a 2000/60/EK irányelv V. melléklete 1.4.1. szakaszának vii. pontjában említett nyilvántartását.
(4)
Az interkalibrációs eljárás végrehajtása érdekében a tagállamokat meghatározott felszíni víztesttípusokon osztozó tagállamok csoportjaiból álló, a 2005/646/EK határozat mellékletének 2. szakaszában meghatározott földrajzi interkalibrációs csoportokba tömörítik. Ez lehetővé teszi az egyes csoportok számára eredményeik összehasonlítását és az interkalibrációs eljárásnak a csoport tagjai közötti végrehajtását.
(5)
Az interkalibrációs eljárást a biológiai elemek szintjén végzik: az eljárás során az egyazon földrajzi interkalibrációs csoportba tartozó tagállamok egymás között összehasonlítják a nemzeti megfigyelőrendszerek osztályozási eredményeit minden egyes biológiai elem és minden egyes közös felszínivíztest-típus tekintetében, valamint értékelik az eredményeknek a fent említett normatív meghatározásokkal való konzisztenciáját.
(6)
„A vízügyi keretirányelv interkalibrációs eljárásáról szóló technikai jelentés” részletesen leírja az e határozat mellékletében foglalt vízkategóriák és biológiai minőségi elemek tekintetében elvégzett interkalibrációs eljárás módját.
(7)
A Bizottság az interkalibrációs eljárást a technikai munkát koordináló isprai (Olaszország) Közös Kutatóközpont Környezeti és Fenntarthatósági Intézetén keresztül tette lehetővé.
(8)
Az interkalibrációs eljárás összetett tudományos és technikai feladat. A földrajzi interkalibrációs csoportok a különféle biológiai minőségi elemekre vonatkozó megfigyelési adatok hozzáférhetőségének és a nemzeti megfigyelő- és osztályozási rendszerek fejlettségi szintjének függvényében eltérő módszertani lehetőségeket alkalmaztak az eljárás végrehajtására. Az eredmények statisztikai megbízhatóságának növelése érdekében a földrajzi interkalibrációs csoportok által alkalmazott módszertanok többsége a lehető legtöbb megfigyelési pontból gyűjtött, az állapotfokozatok teljes (a kiválótól a rosszig terjedő) skáláját lefedő adatokra támaszkodik. Ennélfogva olyan helyekről gyűjtött megfigyelési adatokat is felhasználtak, amelyek nem tartoznak az interkalibrációs hálózathoz, mivel e hálózat csak korlátozott számú kiváló, jó vagy mérsékelt állapotú helyszínt foglal magában.
(9)
A Bizottsághoz több olyan biológiai minőségi elemmel kapcsolatos interkalibrációs eredmény is érkezett, amely magában foglalja az ökológiai állapot meghatározását. Néhány esetben csak a biológiai elemek egyes paramétereire vagy az adott földrajzi interkalibrációs csoportban részt vevő tagállamok közül csak néhányra vonatkozó eredményeket nyújtottak be. Ezért a Bizottság megítélése szerint ezekben az esetekben nem teljes mértékben biztosított az összehasonlíthatóság. Ennélfogva, amennyiben a tagállamok a 2000/60/EK irányelv V. mellékletének 1.4.1. szakaszával összhangban benyújtják a vonatkozó információkat, a további interkalibrációs eredmények egy jövőbeli határozat tárgyát képezhetik.
(10)
Az interkalibrációs eljárás rendelkezésre álló eredményeit időben el kell fogadni ahhoz, hogy azokat a 2000/60/EK irányelv 11. és 13. cikkével összhangban fel lehessen használni az első vízgyűjtő-gazdálkodási tervek és intézkedési programok kidolgozása során.
(11)
Az interkalibrációs eljárás eredményeképpen - a tagállami osztályozási rendszerek ökológiai állapotfokozatai közötti határvonalak tekintetében - az ökológiai minőségi arányértékeknek egyenértékű ökológiai állapotot kell képviselniük. Az ugyanazon biológiai minőségi elem értékei közötti különbségek a nemzeti módszerek közötti eltérésekre vezethetők vissza. Ezenfelül a számítási módszerek különbözősége és más okok miatt nem lehetséges az ökológiai minőségi arányértékek különböző biológiai minőségi elemek közötti összehasonlítása.
(12)
Egyes paraméterek, mint a klorofill-a koncentráció, a fitoplankton biomasszája, a cianobaktériumok százaléka vagy a makroalgák és zárvatermők mélységi korlátai, nem fedik le a biológiai minőségi elemek összességét. Az adatok és értékelési módszerek hozzáférhetősége miatt azonban ezek képezik a tavak és parti tengervizek jelenlegi interkalibrációs eljárásának egyik alapját. E paraméterek értékei a tagállamok között közvetlenül összehasonlíthatók, feltéve, ha figyelembe veszik a mintavételi és elemzési módszerek közötti különbségeket. Ezen okoknál fogva e határozat mellékletének az interkalibrációs eljárás eredményeinek részeként az ökológiai minőségi arányok mellett e paraméterek abszolút értékeit is tartalmaznia kell.
(13)
Az eredményeknek az ökológiai állapotra kell vonatkozniuk. Ha az interkalibrált típusoknak megfelelő víztestek a 2000/60/EK irányelv 4. cikkének (3) bekezdésével összhangban jelentősen módosított víztestnek minősülnek, az e határozat mellékletében feltüntetett eredmények felhasználhatók azok jó ökológiai potenciáljának levezetésére, figyelembe véve azok fizikai módosulásait és az azokhoz kapcsolódó vízhasználatot, összhangban a 2000/60/EK irányelv V. mellékletének 1.2.5. szakaszában foglalt normatív meghatározásokkal.
(14)
A 2000/60/EK irányelv V. melléklete 1.4.1. szakaszának iii. pontjában előírtaknak megfelelően a tagállamoknak át kell fordítaniuk az interkalibrációs eljárás eredményeit saját nemzeti osztályozási rendszerükbe a kiváló és jó állapot, valamint a jó és mérsékelt állapot közötti határ értékének megállapítása céljából valamennyi nemzeti típusuk tekintetében. Az interkalibrációs eredmények nemzeti osztályozási rendszerekbe történő átfordítása és a referenciafeltételek levezetése céljára iránymutatásokat dolgoztak ki az eredmények alkalmazásának támogatása érdekében.
(15)
A 2000/60/EK irányelv 8. cikkében előírt megfigyelési programok végrehajtásának eredményeképpen rendelkezésre álló információk, valamint a vízgyűjtő kerületek jellemzőinek a 2000/60/EK irányelv 5. cikkében előírt felülvizsgálata és naprakészen tartása olyan új bizonyítékokat szolgáltathatnak, amelyek nyomán a tagállamok megfigyelő- és osztályozási rendszereiket a tudományos és technikai fejlődéshez igazíthatják, és adott esetben felülvizsgálhatják az interkalibrációs eljárás eredményeit azok minőségének javítása érdekében.
(16)
Az e határozatban előírt intézkedések összhangban állnak a 2000/60/EK irányelv 21. cikkének (1) bekezdésében említett bizottság véleményével,
ELFOGADTA EZT A HATÁROZATOT:
1. cikk
A 2000/60/EK irányelv V. melléklete 1.4.1. szakaszának iii. pontja alkalmazásában a tagállamok megfigyelőrendszereik osztályozása során a fokozatok közötti határértékek tekintetében az e határozat mellékletében meghatározott értékeket alkalmazzák.
2. cikk
Ennek a határozatnak a tagállamok a címzettjei.
Kelt Brüsszelben, 2008. október 30-án.

Labels: 8
11
15
20